***Kjærlighetens fem språk*** (engelsk originaltittel: *The Five Love Languages: How to Express Heartfelt Commitment to Your Mate*) er en bok skrevet av Gary Chapman, utgitt i 1992 og oversatt til en rekke språk. Forfatteren hevder at det finnes fem grunnleggende kjærlighetsspråk: anerkjennende ord, tid for hverandre, tjenester, gaver og fysisk nærhet. Det er viktig at man snakker samme språk for å kunne uttrykke den kjærligheten man føler.

Sammendrag
----------

Ifølge Chapman, er det fem måter å uttrykke og oppfatte kjærlighet:

* Anerkjennende ord
* Tid for hverandre
* Tjenester
* Gaver
* Fysisk nærhet

I boken gis eksempler fra parterapi og en test for å bestemme sitt eget kjærlighetsspråk. Ifølge Chapman har alle ett eller to kjærlighetsspråk som man naturlig bruker for å vise kjærlighet til andre og oppfatter kjærlighet fra andre. Bedre forståelse mellom par kan derfor oppnås ved å vise kjærlighet på en måte som partneren forstår. Et eksempel er hvis mannens kjærlighetsspråk er tjenester, blir han forvirret hvis han tar klesvasken og hun ikke skjønner at det er en kjærlighetshandling fordi hennes språk er anerkjennende ord. Hvis hun bruker anerkjennende ord for å uttrykke sin kjærlighet, men hvis han ikke har samme kjærlighetsspråk, blir det tomme ord for ham. Hvis de forstod hverandres kjærlighetsspråk ville han fortalt at han elsker henne og anerkjent henne med ord, og hun kunne laget middag til ham.

Chapman foreslår at for å oppdage en annen persons kjærlighetsspråk, bør man observere hvordan de viser kjærlighet til andre og legge merke til hva de spør etter.

I boken er det en test som leseren kan ta for å finne sitt kjærlighetsspråk. Det finnes også tester på nett.

Utbredelse
----------

8 500 eksemplarer ble solgt første år etter utgivelsen. Året etter ble det solgt 17 000 eksemplarer, og to år senere 137 000 eksemplarer. Boken er i dag solgt i over 20 millioner eksemplarer og oversatt til en lang rekke språk. Den har også toppet New York Times‘ bestselgerliste.

I Norge henviser Barne-, ungdoms- og familiedirektoratet til teorien om fem kjærlighetsspråk, og peker på at man ved å bli klar over sitt eget og partnerens kjærlighetsspråk, kan lære å bli flerspråklig. På den måten kan man nå hverandre bedre..

Bergen Familieterapi mener at par som blir introdusert for teorien om kjærlighetsspråkene blir mer rause og tålmodige med hverandre. Stiftelsen Kirkens familievern påpeker at man må lære seg partnerens kjærlighetsspråk, hvis man skal kommunisere kjærlighet på en effektiv måte.

Referanser
----------

1. ↑  Gary Chapman (1999). *Kjærlighetens fem språk - hvordan uttrykke hjertevarme overfor den du er glad i*. Lunde forlag AS. ISBN 9788252033052.
2. ↑  «Ta testen for å finne ditt kjærlighetsspråk». Fiolsex.net. Besøkt 13. september 2021.
3. ↑  Feiler, Bruce (19. november 2011). «Can Gary Chapman Save Your Marriage?--This Life». *The New York Times*. Besøkt 13. september 2021.
4. ↑  Offisiell nettside. «5 love languages». Besøkt 13. september 2021.
5. ↑  Bufdir (5. mars 2019). «De fem kjærlighetsspråkene». Arkivert fra originalen 13. september 2021. Besøkt 13. september 2021.
6. ↑  Bergen Familieterapi (28. februar 2018). «Kjærlighetens fem språk». Besøkt 13. september 2021.
7. ↑  Stiftelsen Kirkens Familievern. «Snakker du partnerens kjærlighetsspråk». Besøkt 13. september 2021.

Eksterne nettsteder
-------------------

* Offisiell nettside. Besøkt 13. september 2021.